พ่อค้าจันทบุรีหัวใสเพ้นท์รองเท้าฟันรายได้ 3 หมื่นบาทต่อเดือน
โพสต์ทูเดย์-อดีตพ่อค้ากิ๊ฟช็อปตามตลาดนัดเมืองจันทน์ไอเดียเจ๋งรับเพ้นท์รองเท้า-กระเป๋า สร้างรายได้ 3 หมื่นบาทต่อเดือน
17 ธ.ค. 2552

โพสต์ทูเดย์-อดีตพ่อค้ากิ๊ฟช็อปตามตลาดนัดเมืองจันทน์ไอเดียเจ๋งรับเพ้นท์รองเท้า-กระเป๋า สร้างรายได้ 3 หมื่นบาทต่อเดือน
นายศวัสพงษ์ เจริญภูมิ  เจ้าของธุรกิจร้านรับเพ้นท์รองเท้าในจ.จันทบุรี เปิดเผยว่า ตั้งแต่ผันชีวิตจากจำหน่ายสินค้ากิ๊ฟช็อปตามตลาดนัด หันมาทำธุรกิจรับเพ้นท์รองเท้า กระเป๋า เสื้อผ้า ทั้งของเก่าและของใหม่ ได้รับกระแสตอบรับจากลูกค้าอย่างล้นหลาม จนกลายเป็นธุรกิจขนาดย่อยที่สามารถสร้างรายได้ไม่ต่ำกว่า 3 หมื่นบาทต่อเดือน โดยตั้งราคาเพ้นท์รองเท้าเก่า กระเป๋า และเสื้อผ้า เริ่มต้นที่ 250 บาทต่อชิ้นงาน สูงสุดไม่เกิน  500  บาท
นายศวัสพงษ์  กล่าวอีกว่า สาเหตุที่ตัดสินใจมาทำธุรกิจดังกล่าวเนื่องจากเขามีความสามารถและชื่นชอบการวาดการ์ตูนเป็นชีวิตจิตใจ เคยมีโอกาสได้เขียนแก็กการ์ตูนส่งสำนักพิมพ์ขายหัวเราะนานกว่า 2 ปี แต่เนื่องจากค่าตอบแทนน้อย จึงต้องเลิกเขียนแล้วหันมาทดลองเพ้นท์รองเท้าเก่าเป็นรูปการ์ตูนตามจินตาการ หลังจากนั้นนำออกขายที่ตลาดนัด ซึ่งพบว่ามีลูกให้ความสนใจ นำรองเท้า กระเป๋าและเสื้อผ้าเก่ามาให้เพ้นท์รูปกันอย่างต่อเนื่อง
"ขณะนี้ได้ขยายกิจการโดยการซื้อรองเท้าผ้าใบ กระเป๋าและเสื้อยืดใหม่ มาเพ้นท์รูปและวางขายหน้าร้านและตามตลาดนัดอย่างจริงจัง พร้อมเปิดเว็ปไชด์เพื่อโพสสินค้าออกจำหน่ายผ่านทางอินเตอร์เน็ต ทำให้ปัจจุบันมีลูกค้าทั้งชาวไทยและชาวต่างชาติให้ความสนใจ มีออเดอร์สั่งงานเข้ามาเป็นจำนวนมากจนผลิตแทบไม่ทัน"นายยศวัสพงษ์ กล่าว